ΓΡΑΠΤΗ ΕΡΩΤΗΣΗ E-4188/97 υποβολή: Eolo Parodi (UPE) και Guido Viceconte (UPE) προς την Επιτροπή (21 Iανουαρίου 1998)

Θέμα: Διαθέσιμοι χρόνοι χρήσης («slots») στα κοινοτικά αεροδρόμια

Σε ορισμένα αεροδρόμια της Ευρωπαϊκής Ένωσης, ιδίως σε εκείνα με την μεγαλύτερη κίνηση, ο ανεπαρκής αριθμός χρόνων χρήσης δεν επιτρέπει σε κάποιες αεροπορικές εταιρίες να λειτουργούν σύμφωνα με τους κανόνες υγιούς και ισόρροπου ανταγωνισμού.

Γνωρίζει η Επιτροπή ενδεχόμενες περιπτώσεις εμπορίας slots;

Με ποιόν τρόπο σκοπεύει να δράσει η Επιτροπή ώστε η χορήγηση slots να πραγματοποιείται με διαφανή κριτήρια, σύμφωνα με την κοινοτική νομοθεσία στον τομέα του ανταγωνισμού;

Τι μέσα διαθέτει ώστε οι διαθέσιμοι χρόνοι χρήσης να ελευθερωθούν και να χορηγηθούν στις αεροπορικές εταιρίες που τους ζητούν;

Απάντηση του κυρίου Kinnock εξ ονόματος της Επιτροπής (23 Φεβρουαρίου 1998)

Η έλλειψη διαθέσιμου χρόνου χρήσης σε πολύ βεβαρημένα κοινοτικά αεροδρόμια απασχολεί σοβαρά την Επιτροπή. Ο κανονισμός 95/93/ΕΟΚ, της 18ης Ιανουαρίου 1993, περί των κοινών κανόνων κατανομής του διαθέσιμου χρόνου χρήσης στους κοινοτικούς αερολιμένες ((EE L 14 της 22.1.1993 )) καθιερώνει τους κανόνες που πρέπει να ακολουθούν οι συντονιστές αερολιμένων προς εξασφάλιση ουδέτερης, διαφανούς και χωρίς εισαγωγή διακρίσεων κατανομής του διαθέσιμου χρόνου χρήσης.

Η Επιτροπή παρακολουθεί την ορθή εφαρμογή του ισχύοντος κανονισμού ώστε να εξασφαλιστεί κυρίως ότι οι νεοεισερχόμενοι θα επωφελούνται της πρόσβασης σε βεβαρημένα αεροδρόμια στον βαθμό που προβλέπεται από τον κανονισμό. Περιήλθαν προσφάτως σε γνώση της Επιτροπής ορισμένες πρακτικές στο πλαίσιο των οποίων σημειώνονται συναλλαγές μεταξύ αεροπορικών γραμμών, κατάσταση για την οποία εγείρονται ερωτηματικά ως προς το κατά πόσον είναι συμβατή με τον κανονισμό 7 η Επιτροπή έχει ζητήσει περισσότερες πληροφορίες από τα εμπλεκόμενα κράτη μέλη, και δεν θα διστάσει να αναλάβει δράση, εφόσον το κρίνει σκόπιμο, ώστε να εξασφαλίσει την ορθή εφαρμογή του κανονισμού.

Η Επιτροπή αναγνωρίζει ωστόσο ότι ο ισχύων κανονισμός δεν αρκεί για να ανταποκριθεί αποτελεσματικά στις ανάγκες όλων των αερομεταφορέων αφού, ενώ εξασφαλίζει ορθή κατανομή του διαθέσιμου χρόνου, δεν δημιουργεί νέες δυνατότητες πρόσβασης στα αεροδρόμια. Επιπλέον, σε πολλές περιπτώσεις, τυχόν αύξηση της χωρητικότητας ενός αερολιμένα είτε δεν θα είναι ικανή να επιλύσει το πρόβλημα της συμφόρησης είτε απλώς δεν θα υπάρξει αύξηση.

Κατά συνέπεια, η Επιτροπή εκπονεί πρόταση τροποποίησης του ισχύοντος κανονισμού με σκοπό τη βελτιστοποίηση της κατανομής του διαθέσιμου χρόνου, μελετώντας με ιδιαίτερη προσοχή τα πλεονεκτήματα και μειονεκτήματα της εισαγωγής ενός ορθού μηχανισμού προς διευκόλυνση των μεταβολών στην κατανομή του διαθέσιμου χρόνου. Μελετώνται επίσης διάφορα μέσα ώστε να ενισχυθεί η θέση των νεοεισερχομένων και να γίνει ευκολότερα εκτελεστός ο ισχύων κανονισμός.

Η πρόταση της Επιτροπής φιλοδοξεί να προσφέρει μια ισόρροπη δέσμη μέτρων προς αντιμετώπιση της κατάστασης που περιέγραψε το Αξιότιμο Μέλος του Κοινοβουλίου. Σε περιπτώσεις βέβαια όπου αερομεταφορείς με δεσπόζουσα θέση σε βεβαρημένους αερολιμένες κάνουν κατάχρηση της θέσης αυτής υπάρχει πάντα η δυνατότητα προσφυγής στους περί ανταγωνισμού κανόνες της συνθήκης ΕΚ.